《春日有怀元甫》
清代·李黼平

山中昨夜雨，芳草滋浅碧。园芳新绿稠，庭华故红积。

良辰寡俦侣，忽念越乡客。幕燕营此身，逵鸿矫其翮。

遥怜一樽酒，访古谁与适。榆露暧远村，桑烟澹长陌。

苏碑辨讹字，韩碣寻遗迹。傥下湘子桥，予心寄潮汐。

作者简介：（1770—1832）清广东嘉应人，字绣之，又字贞甫。嘉庆十年进士，官昭文知县。为政宽和，而以亏挪系狱数年。治汉学，工考證。回粤入学海堂阅课艺，主讲宝安书院。有《毛诗紬义》、《易刊误》等。